《塞山云海歌》
清代·弘历

我曾澄海楼头望溟渤，髣髴蓬莱方丈银宫阙。又曾吴山之侧观潮来，似神而非者三真幻哉。

方意天一之灵无并比，乃今塞山重见此。世间何事不有偶，造物安能外斯理。

秋旻星斗历落悬，策骑晓陟崇冈巅。万山足底才分色，须臾兜罗绵现疑涌波浪相连延。

乍合乍散掎五岳，何奇何怪吸百川。章亥卢敖讵极届，丰隆巫女方昂轩。

鞠陵朱鸟为弭节，阳城神石无须鞭。于焉游詄荡之颢气，驾方广之石船。

探万斛鲛人之珠，搴十丈玉井之莲。信壮哉其乐，志笑痴矣而求仙。

诗成将以寄德潜，为询黄山毕竟何如焉。